Celostna prometna strategija za občino Razkrižje

Sporočilo za medije

−

Za varno, dostopno in povezano skupnost brez meja

Občinski svet Občine Razkrižje je v torek, 17. junija 2025 soglasno sprejel dokument ***Za varno, dostopno in povezano skupnost brez meja: občinska celostna prometna strategija Občine Razkrižje 2025–2032***(OCPS). S tem se zaključuje proces priprave prve občinske celostne prometne strategije, ki je trajal dobro leto. Strategija je nastala na osnovi veljavnih nacionalnih zahtev in usmeritev, vsebin drugih občinskih dokumentov s področja prometa in povezanih področij ter izkušenj izdelovalcev.

S sprejetjem OCPS se vzpostavlja sistem celostnega in trajnostnega načrtovanja prometa v občini, kar bo imelo pozitivne učinke na okolje in zdravje, vplivalo bo na potovalne navade prebivalcev občine, izboljšala se bo učinkovitost izrabe obstoječih zmogljivosti, izboljšale se bodo varnost, dostopnost ter kakovost bivanja.

OCPS predvideva pet ključnih področij ukrepanja: načrtovanje, hoja, kolesarjenje, javni prevoz in cestni promet. Njihova obravnava temelji na obravnavanju zaznanih izzivov in izkoriščanju evidentiranih dosežkov ter priložnosti za spremembe.

Nabor ukrepov se odmika o osredotočenosti na gradnjo cestne infrastrukture in poudarja vrsto naložbenih, okoljsko bolj vzdržnih in učinkovitih ukrepov, usmerjenih v izboljšanje razmer za vse prevozne načine. Z njimi bo občina uresničevala vizijo razvoja prometa, ki je bila v sodelovanju s predstavniki občine in ključnih deležnikov zastavljena v procesu priprave OCPS ter preverjena in potrjena z javnostjo:

***»Razkrižje je občina na stičišču kultur z visoko kakovostjo bivanja, ki jo določa zeleno in privlačno okolje ter podpira varen prometni sistem, dostopen vsem prebivalcem in obiskovalcem.«***

Za uspešno uresničevanje OCPS je ključen sedemletni akcijski načrt, ki za izbrani nabor ukrepov podaja obdobje izvedbe po letih z opredelitvijo okvirnih stroškov, odgovornosti za izvedbo in virov financiranja. V prihodnje se bo občina v okviru uresničevanja OCPS intenzivno prijavljala na razpise pristojnih ministrstev ter razpise za pridobitev drugih virov financiranja.

Vabljeni k branju!

Veseli bomo tudi vašega sodelovanja pri izvedbi načrtovanih ukrepov ter v drugih pobudah za izboljšanje stanja na področju prometa v občini.

*Fotografija:* Teodor Žalik

*Priloge*

OCPS Občine Razkrižje 2025–2032 – **dokument**

OCPS Občine Razkrižje 2025–2032 – **zloženka**

